**II. gimnazija Maribor**

***GEORGE NOEL GORDON BYRON***

***(1788 – 1824)***



**GEORGE NOEL GORDON BYRON**

**(1788 – 1824)**

George Noel Gordon Byron se je rodil leta 1788 v plemiški družini, preživel nesrečno mladost, študiral v Harrowu in Cambridgeu, podedo­val plemiški naslov in mesto v lordski zbornici. Svobodnjaško življenje, ponos in ostra kritičnost so ga pripeljali v spor z angleško visoko družbo. Leta 1815 se je poročil in se leto zatem ločil. Vse to je povzročilo, da je leta 1816 za zmeraj zapustil Anglijo. Odslej je živel v Švici in Italiji. Leta 1823 je odšel v Grčijo, da bi pomagal v boju zoper Turke. Umrl je leta 1824 v Mesolongiju za malarijo.

Byron je začel z lirskimi pesmimi (zbirka *Brezdelne ure,* 1807; ciklus *Hebrejske melodije,* 1815), ki pa so z nekaj izjemami manj pomembne. Zaslovel je s pesnitvijo *Romanje Childa Harolda* (Childe Harold's Pilgri­mage, 1812-1818), nastalo na podlagi vtisov s potovanja po Albaniji, Grčiji in Bližnjem vzhodu (1809-1811) in pisano v stancah. Z epskimi prvinami potopisnega dnevnika se v nji mešajo močne lirske prvine, oboje pa služi za izpoved čustvom Byronovega romantičnega svetobo­lja. Še bolj epski izraz jim je dal v verznih povestih *Džaur (The Giaour,* 1813), *Nevesta iz Abida (The Bride of Abydos,* 1813), *Korzar (The Corsa­ir,* 1814), *Lara* (1814), *Obleganje Korinta (The Siege of Corinth,* 1815). Snov jim je vzeta večinoma iz orientalskega okolja. Glavni junak je izobčenec iz družbe, s krivdo obložena, melanholična in obenem ponos­no uporna osebnost. V Byronovih verznih povestih se epske sestavine mešajo z lirskimi in dramskimi. - *Parizina* (1815) je postavljena v itali­jansko renesanso, vendar s podobno motiviko romantičnih strasti in tragičnih junakov, ki jih družba podreja svojim krivičnim zakonom. V slovenščino jo je začel prevajati že Prešeren (1833).

Poleg dram obsega Byronovo književno delo še številne satirične tekste, med njimi zlasti literarno satiro *Angleški bardi in škotski revijaši( English Bards and Scotch Reviewers, 1809),* politično satiro *Vizija sodbe (The Vision of Judgement, 1822)* in satirični ep *Don Juan.*

**Don Juan**

Za Byronovo najboljše pesniško delo velja komično satirična pesni­tev *Don* Juan, objavljen v letih 1818-1821. Ostal je nedokončan. Zami­šljen je bil kot parodija na klasične epe, zato krši vsa znamenita pravila epike, se svobodno igra s snovjo, v pripoved posega z ironičnimi ali satiričnimi osebnimi vrinki, se igra s formo, rimami in podobno. Samo na začetku se drži znane predloge o španskem zapeljivcu, pozneje mu glavni junak postane pretveza za slikovito panoramo sodobnih dogod­kov in razmer; Don Juan se znajde v eksotičnih orientalskih deželah, nato v Angliji, kar je povod za satiričen oris sodobnih angleških razmer, zlasti tipičnega puritanstva in svetohlinstva. Postal je zgled sodobne romantične pesnitve, ki epske sestavine prepleta z liriko in satiro. Pisan je v stancah.

**Stanca** (oktava) – italijanska kitična oblika, sestavlja jo osem verzov, običajno enajstercev, ki se vežejo s prestopno in sklepno zaporedno rimo (ababab cc).

Viri in literatura:

* Kos, J.: Pregled svetovne književnosti. Ljubljana: DZS, 1991.
* <http://www.2020site.org/poetry/images/lord-byron.jpg> , 03.11.2005